ddrg/super_eurlex huggingface dataset:
DA Den Europæiske Unions Tidende CE 88/23

(2004/C 88 E/0025)

SKRIFTLIG FORESPØRGSEL E-1312/03

af Bill Newton Dunn (ELDR) til Kommissionen

(7. april 2003)

Om: Siham Qandah, kristen jordaner

Kommissionen har muligvis kendskab til den situation, Siham Qandah — en kristen jordansk kvinde, hvis mand døde i 1994 under tjeneste i den jordanske hær — står i. Efter mandens død hævdede de jordanske myndigheder, at han var konverteret til islam, og de bortførte efterfølgende hans børn for at sikre, at de blev opdraget som muslimer.

Har Kommissionen

1. rettet henvendelse til den jordanske regering angående Siham Qandahs situation?

2. andre planer, der kan sikre, at de jordanske myndigheder overholder menneskerettighederne for landets kristne mindretal?

Svar afgivet på Kommissionens vegne af Christopher Patten

(15. maj 2003)

Siham Qandahs situation hænger sammen med den videre problematik i forbindelse med foreneligheden af anvendelsen af Sharia-loven og de internationale menneskerettighedskonventioner, som Jordan har undertegnet, men endnu ikke fuldt ud har inkorporeret i national lovgivning. Kommissionen er bekymret for, at anvendelsen af Sharia-loven i Jordan, et land, hvor islam er statsreligion, kan skabe stor bekymring i familier, som består af både kristne og muslimer, og få følger, som er uforenelige med disse konventioner.

Kommissionen følger nøje det særlige tilfælde Siham Qandah. Kommissionen kan forsikre det ærede medlem om, at beskyttelsen af menneskerettigheder, og navnlig kvinders og børns rettigheder, er et spørgsmål af største betydning for Kommissionen, som flere gange har rejst dette over for de jordanske myndigheder. Kommissionen vil fortsat understrege dettes betydning under de fremtidige kontakter.

Jordan har undertegnet den internationale konvention om borgerlige og politiske rettigheder. Under sit nylige besøg i Jordan påpegede kommissionsmedlemmet med ansvar for eksterne forbindelser, at Jordan effektivt skal opfylde sine forpligtelser i henhold til internationale aftaler om menneskerettigheder, især de aftaler, som styrker kvinders og børns rettigheder. Den jordanske regering har i mellemtiden oprettet et center for beskyttelse af menneskerettigheder til behandling af klager vedrørende overtrædelser af menneskerettighederne. Fællesskabet har støttet dette initiativ. Kommissionen lægger stor vægt på arbejdet i dette center, som bør blive en førende instans for beskyttelsen af menneskerettigheder i Jordan.

Inden for rammerne af associeringsaftalen mellem EU og Jordan, der trådte i kraft den 1. maj 2002, gennemfører EU og Jordan en løbende politisk dialog på højeste plan. Denne dialog omfatter spørgsmål i forbindelse med menneskerettighederne og overvågningen af anvendelsen af internationale konventioner, som begge parter har godkendt.
DA Den Europæiske Unions Tidende CE 84/714

(2004/C 84 E/0802)

SKRIFTLIG FORESPØRGSEL E-0199/03

af Margot Keßler (PSE) til Kommissionen

(3. februar 2003)

Om: Vestsahara — besøg af Europa-Parlamentets ad hoc-delegation — menneskerettigheder

Europa-Parlamentets ad hoc-delegation for Vestsahara aflagde den 12. marts 2002 besøg i Laayoune, hovedstad i dette territorium, som ikke har selvstyre. Der blev afholdt et møde i Laayoune Parador Hotel med medlemmer af det civile samfund, herunder Saharawi-menneskerettighedsaktivisterne.

Mødet fandt sted efter anmodning fra Europa-Parlamentets delegation, som tog spørgsmålet om de civile borgeres sikkerhed op. Delegationsformanden, Catherine Lalumière MEP, lovede i enhver henseende at give garanti for, at mødets deltagere ikke ville blive udsat for trusler fra de marokkanske myndigheders side efter dette møde. Efter mødet med medlemmerne af Europa-Parlamentet, blev formanden for og en lang række medlemmer af den lokale ikke-statslige organisation »Forum for Sandhed og Retfærdighed: Saharaafdelingen«, som deltog i dette møde, forfulgt af den marokkanske besættelsesstyrke. Saharawi-deltagerne var formanden for den ikke-statslige organisation, Moutik Lahoussine, Eddymaoui Abdessalem, Ennassiri Ahmed, Elmoussaoui Edkhil og Mohamed Elmoutaouikil.

Moutik Lahoussine blev fyret fra sit job (i virksomheden Sepomer Sahara SARL) som følge af hans møde med Europa-Parlamentets ad hoc-delegation. De andre medlemmer af Saharawi-delegationen blev tilbageholdt ved adskillige lejligheder og retsforfulgt af politiske årsager.

Adskillige medlemmer af Sahara-afdelingen af organisationen »Forum for Sandhed og Retfærdighed« og Saharawi-menneskerettighedsaktivisterne har i den seneste tid været skydeskive for trusler.

Hvad gør Kommissionen i anledning af disse krænkelser af menneskerettighederne?

Hvilke diplomatiske foranstaltninger træffer Kommissionen i betragtning af, at Kongeriget Marokko er besættelsesmagt i Vestsahara, med henblik på at forbedre situationen for ovennævnte personer, som mødtes med ad hoc-delegationen?

Hvilke foranstaltninger vil Kommissionen træffe med hensyn til Europa-Parlamentets næste rejser til dette territorium, der ikke har selvstyre?

Svar afgivet på Kommissionens vegne af Christopher Patten

(20. februar 2003)

Forholdet mellem Marokko og EU er reguleret ved associeringsaftalen, og spørgsmål vedrørende menneskerettigheder samt spørgsmål i forbindelse med Vestsahara behandles inden for rammerne af den politiske dialog (artikel 2) på møderne i associeringsrådet og associeringsudvalg.

I de kommende måneder forventes EU og Marokko at indlede en endnu mere konstruktiv dialog om spørgsmålene om demokratiske principper og menneskerettigheder, der vil gøre det muligt at drøfte formodede tilfælde af mishandlinger, herunder dette tilfælde.

Med hensyn til Europa-Parlamentets næste missioner til Vestsahara, der organiseres af Parlamentets tjenestegrene, er Kommissionen parat til at videregive alle informationer, som findes nødvendige, til det ærede medlem.
DA Den Europæiske Unions Tidende CE 84/20

(2004/C 84 E/0022)

SKRIFTLIG FORESPØRGSEL E-2419/03

af Lucio Manisco (GUE/NGL) til Rådet

(21. juli 2003)

Om: Al Sahri deporteret af Italien og henrettet i Syrien

Den 23. november 2002 ankom Mohammad Al Sahri, der ved en domstol i Syrien var dømt til døden, og som siden 1983 havde levet i eksil, til Malpensa lufthavn i Milano, og fem dage senere blev Bossi/Fini-loven ført ud i livet, og han blev deporteret til Syrien mod sin vilje. Den 9. juli 2003 meddelte Christopher Hein, formand for Italiens Flygtningehjælp, at Al Sahri var blevet henrettet i Syrien den 28. februar 2003. De italienske indvandringsmyndigheder har på trods af al sandsynlighed erklæret, at Al Sahri, da han blev anmodet om at vælge mellem at blive deporteret til enten Jordan eller Syrien, erklærede, at han foretrak sidstnævnte, hvor han var blevet dømt til døden.

Mener Rådet, at den italienske regering i dette tilfælde overtrådte ikke blot sin egen nationale forfatning, men også artikel 19 i charteret om grundlæggende rettigheder samt ånd og bogstav i alle de direktiver, EU henholder sig til, når der er tale om politisk asyl og deportering af udenlandske borgere til lande, hvor de risikerer at blive henrettet?

Hvilke foranstaltninger har Rådet i sinde at træffe over for de italienske myndigheder i anledning af en så åbenlys overtrædelse af menneskerettighederne og Den Europæiske Unions mest grundlæggende retlige og humanitære principper?

Svar

(8. marts 2004)

Det ærede parlamentsmedlem henvises til Rådets samlede svar på spørgsmål P-3822/02 og E-3843/02. Rådet erindrer desuden om, at det ikke kan gribe ind i forbindelse med konkrete asylansøgninger i medlemsstaterne.

Rådet kan imidlertid oplyse det ærede parlamentsmedlem om, at Al Sahri ifølge de seneste oplysninger, det har modtaget, blev betinget løsladt den 13. oktober 2003.
Den Tjekkiske Republik har på basis af en protokol til Europaaftalen, som blev vedtaget i juli 1998, forpligtet sig til at tilpasse sin statsstøttelovgivning til Fællesskabets. Dette udmøntede sig i den tjekkiske statsstøttelov, som trådte i kraft den 1. maj 2000. Ved loven fik kontoret for beskyttelse af økonomisk konkurrence status som statsstøttetilsynsmyndighed. Det er således kontoret for beskyttelse af økonomisk konkurrence, der i perioden indtil tiltrædelsen, hvor de gældende tjekkiske statsstøtteregler afstemmes med Fællesskabets statsstøtteregler, skal håndhæve disse regler. Investeringsordningen kræver, at hver enkelt støtte, der ydes i henhold til ordningen, skal anmeldes til kontoret for beskyttelse af økonomisk konkurrence. Kontoret har vurderet, om de forskellige skattefritagelser er forenelige med EU-retten, særlig Fællesskabets retningslinjer for national regionalstøtte.

Kommissionen skal i henhold til Europaaftalen føre løbende kontakt med kontoret for beskyttelse af økonomisk konkurrence og andre tjekkiske myndigheder for at sikre, at skattelettelserne og de andre investeringsordninger er forenelige med Fællesskabets statsstøtteregler. De tjekkiske myndigheder har på denne baggrund foretaget ændringer af lovgivningen for investeringsstøtte for at tilpasse ordningerne yderligere efter praksis i EU.

Efter tiltrædelsen vil enhver ny støtte eller ændring af eksisterende støtte skulle anmeldes til Kommissionen i overensstemmelse med artikel 88, stk. 3, i EF-traktaten.
DA Den Europæiske Unions Tidende CE 78/171

(2004/C 78 E/0175)

SKRIFTLIG FORESPØRGSEL E-2809/03

af Paulo Casaca (PSE) til Kommissionen

(19. september 2003)

Om: Nyskabende aktioner i fiskerisektoren

Under referencen 2003/C 115/08 har Kommissionen (1) offentliggjort en indkaldelse af forslag til nyskabende aktioner inden for fiskerisektoren.

Omtalte reference er udeladt, for så vidt gælder vigtige elementer af konkurrencen, især hvad angår datoerne for beslutningstagningen og meddelelsen af resultaterne til de konkurrerende.

Hvornår agter Kommissionen at bringe denne udeladelse?

Hvornår og på hvilken måde kan jeg få adgang til listen over godkendte projekter?

Svar afgivet på Kommissionens vegne af Franz Fischler

(9. oktober 2003)

Den omtalte forslagsindkaldelse angiver under punkt 2.3 (»projektets varighed, dato for afslutningen af udvælgelsesproceduren og støtteberettiget periode«) følgende:»... det forudses, at udvælgelsesproceduren vil være afsluttet den 15. oktober 2003. Projekterne forventes påbegyndt den 1. december 2003«. Udvælgelsesproceduren for de modtagne forslag vil således — som anført i den vejledende tidsplan — være afsluttet inden udgangen af 2003, og forslagsstillerne vil derpå blive direkte informeret pr. post om resultatet.

Så snart støttemodtagernes godkendelse foreligger i form af underskrivelsen af støtteaftalerne, vil Kommissionen offentliggøre listen over projekter og modtagere, samt hvilke støttebeløb der er bevilget.

(1) EFT C 115 af 15.5.2003
DA Den Europæiske Unions Tidende CE 88/463

(2004/C 88 E/0475)

SKRIFTLIG FORESPØRGSEL E-3476/03

af Charles Tannock (PPE-DE) til Kommissionen

(24. november 2003)

Om: En tidligere koordinator for EU Aid forsvundet i Etiopien

Hr. Amanti Abdisa Jigi var leder af udviklingsafdelingen i Oromo Relief Association (ORA), før kontoret i Etiopien blev tvunget til at lukke og alle aktiver beslaglagt af den etiopiske regering i 1996. ORA var et officielt anerkendt nødhjælpsagentur, hvis bidragsydere omfattede Norwegian People's Aid, Comic Relief, Christian Aid og Europa-Kommissionen. Hr. Abdisa indbragte denne lukning for en domstol, men til ingen nytte. Den 20. august 2000 blev hr. Abdisa, da han ankom til Addis Abebas lufthavn, hentet ud af et fly i transit på vej til en konference i Kenya og tilbageholdt af etiopiske regeringsstyrker. Den 25. januar 2003 blev hr. Abdisa set, da han blev transporteret bort fra Bole-området i Addis Abeba, tæt ved lufthavnen, til et bestemmelsessted, der menes at have været Shoa Robit-fængslet. Tilbageholdelsen af ham er en overtrædelse af både international lov og Etiopiens forfatning, som fastslår, at enhver der tilbageholdes skal stilles for en domstol inden for 48 timer og skal have en hurtig og fair retssag i overensstemmelse med internationale standarder.

Eftersom Kommissionen har afsat 500 millioner EUR til sine programmer i Etiopien over de næste fire år, er den da opmærksom på hr. Abdisas forsvinden? Kan Kommissionen oplyse, hvorvidt den agter at udspørge forskellige niveauer i den etiopiske regering om kontrollen med fængslerne, herunder hvor hr. Abdisa befinder sig, og hvad de officielle strafferetlige anklager imod ham er? ORA dækker det område i Oromia-regionen, som kontrolleres af Oromo's Befrielsesfront, og som omfatter hen ved 40 % af den samlede befolkning i Etiopien. Udfordringer i denne region har konsekvenser for Europa, eftersom der er et ORA-kontor i Tyskland, som hjælper etiopiske flygtninge.

Svar afgivet på Kommissionens vegne af Poul Nielson

(10. december 2003)

Kommissionen har gjort flere forgæves forsøg på at spore Amanti Abdisa Jigi. Hverken justitsministeriet eller den nationale fængselsmyndighed har nogen oplysninger om, hvor han befinder sig. Ifølge det ærede medlems oplysning om, at Amanti Abdisa Jigi kan være fængslet i Shoa Robit-fængslet, har Kommissionens delegation i Addis Ababa via en medlemsstat anmodet den nationale fængselsmyndighed om at undersøge Shoa-registrene. Kommissionen vil holde det ærede medlem underrettet om eventuelle fremskridt.

Kommissionen vil sætte stor pris på eventuelle yderligere oplysninger, der kan bidrage til eftersøgningen af Amanti Abdisa Jigi. Ifølge Kommissionens erfaring er justitsministeriet og den nationale fængselsmyndighed meget hjælpsomme med tilvejebringelsen af oplysninger, endog i potentielt følsomme sager, for så vidt der findes officielle registre. Kommissionen er bekymret for, at der af flere grunde simpelthen ikke findes sådanne registre vedrørende Amanti Abdisa Jigi. Ingen af de organisationer i Etiopien, der er blevet kontaktet af Kommissionen, har nogen oplysninger om ham.
DA Den Europæiske Unions Tidende CE 88/29

(2004/C 88 E/0031)

SKRIFTLIG FORESPØRGSEL E-1414/03

af Graham Watson (ELDR) til Kommissionen

(23. april 2003)

Om: Thailands modtagelse af flygtninge fra Burma

Hvad foretager Kommissionen sig med henblik på at opfordre de thailandske myndigheder til fortsat at modtage flygtninge fra Burma og ikke at nægte dem adgang til Thailand eller tvinge dem til at vende tilbage til hjemlandet?

Svar afgivet på Kommissionens vegne af Christopher Patten

(22. maj 2003)

De thailandske myndigheder har allerede i et antal år givet husly til ca. 130 000 fordrevne personer fra Burma/Myanmar, der hovedsageligt tilhører etniske minoriteter, i lejre nær grænsen mellem Thailand og Burma.

Fællesskabet yder via europæiske ikke-statslige organisationer en betydelig økonomisk støtte til opretholdelsen af disse flygtningelejre. Bistanden består i overvejende grad af levering af levnedsmidler og basale fornødenheder og lægelig bistand og undervisning. I de senere år har Fællesskabet tildelt mellem 7 og 7,5 mio. EUR til denne virksomhed.

Kommissionen er den vigtigste internationale bistandsyder og fører i denne egenskab en åben dialog med de thailandske myndigheder vedrørende modtagelsen og behandlingen af flygtninge.

Kommissionen forventer generelt, at Thailand respekterer sine forpligtelser i spørgsmål om internationale humanitære normer, når det gælder behandlingen af flygtninge fra Burma/Myanmar. Dette indebærer, at burmesiske flygtninge skal have adgang til thailandsk territorium, og at Thailand samarbejder fuldt ud med De Forenede Nationers Højkommissariat for Flygtninge (UNHCR) og udelukkende repatrierer flygtninge på frivillig basis og på betingelse af, at situationen i Burma/Myanmar forbedres.

Kommission har tidligere og igen for nylig givet udtryk for sin bekymring over for de thailandske myndigheder i anledning af, at nye burmesiske flygtninge er blevet nægtet registrering og blevet repatrieret med tvang.

Kommissionens delegation i Thailand vil fortsat følge situationen i samarbejde med repræsentanter for medlemsstaterne og vil om nødvendigt anbefale eventuelle yderligere foranstaltninger.
DA Den Europæiske Unions Tidende CE 78/767

(2004/C 78 E/0817)

SKRIFTLIG FORESPØRGSEL E-2929/03

af Olivier Dupuis (NI) til Kommissionen

(6. oktober 2003)

Om: Situationen for den vietnamesiske statsborger Thich Tri Luc, som af FN's Flygtningehøjkommissariat har fået tilkendt flygtningestatus, og som er blevet bortført i Cambodja og afventer dom i Vietnam

I sit svar på forespørgsel E-2607/03 (1) giver Kommissionen udtryk for dyb bekymring over Thich Tri Lucs situation. Den 49-årige, hvis verdslige navn er Pham Van Tuong, er medlem af den forenede buddhistiske kirke i Vietnam og har længe arbejdet for at beskytte menneskerettighederne for tilbageholdte i Ho Chi Minh City. Hans retssag, som de vietnamesiske myndigheder oprindeligt havde fastsat til den 1. august 2003, er blevet udsat på ubestemt tid. De vietnamesiske myndigheder har nægtet at svare på FN's Flygtningehøjkommissariats spørgsmål. Den 12. september d.å. indrømmede det vietnamesiske udenrigsministerium stik modsat tidligere udtalelser, at denne tilbageholdelse, der havde været hemmeligholdt i et år, havde fundet sted, og lod det fremstå, som om Thich Tri Luc var blevet anholdt på vietnamesisk territorium ved grænseposten i Tay Ninh-provinsen den 26. juli 2002. Ministeriet meddelte desuden, at han i henhold til straffelovens artikel 91 ville blive dømt for at have forsøgt at flygte til udlandet for at kontakte udenlandske organisationer med henblik på at undergrave den vietnamesiske regering. Anklagen kan medføre straf fra tre års fængsel til fængsel på livstid.

Hvordan har Kommissionen officielt reageret på denne åbenbare tilsidesættelse af FN's mekanismer til beskyttelse af flygtninge og de andre alvorlige krænkelser af menneskerettighederne, der er kendetegnende for denne sag? Agter den at foreslå medlemsstaterne at forelægge denne krænkelse af flygtningestatus for FN's kompetente instanser? Hvilke foranstaltninger vil den træffe for at opnå, at de vietnamesiske myndigheder øjeblikkeligt og betingelsesløst løslader Thich Tri Luc? Mener den ikke, at Vietnams holdning til sagen giver tilstrækkelig grund til radikalt at ændre støtte- og samarbejdspolitikken med Vietnam, navnlig med hensyn til lovgivningsreformplanen for de kommende ti år?

Svar afgivet på Kommissionens vegne af Christopher Patten

(5. november 2003)

Kommissionen vil gerne henvise til, at dens svar på det ærede medlems skriftlige forespørgsel E-2607/03 (1) om samme sag fortsat er gældende i lyset af den seneste udvikling. Nedenstående oplysninger supplerer Kommissionens tidligere svar.

Omstændighederne ved Thich Tri Luc's arrestation er fortsat uklare. Kommissionen er bekymret over Luc's isolationsfængsling. Den vil derfor forsøge at indhente yderligere oplysninger hos de vietnamesiske myndigheder.

Thich Tri Luc's sag viser, at det er af afgørende betydning, at den vietnamesiske regerings tiårsplan for en reform af retssystemet implementeres og regelmæssigt ajourføres for at sikre en god regeringsførelse og et godt fungerende retssystem. Disse målsætninger er prioriteret i Fællesskabets samarbejde med Vietnam inden for rammerne af landestrategiprogrammet for 2002-2006.

(1) EUT C 58 E af 6.3.2004, s. 186.
DA Den Europæiske Unions Tidende CE 78/500

(2004/C 78 E/0521)

SKRIFTLIG FORESPØRGSEL E-3239/03

af Martin Callanan (PPE-DE) til Kommissionen

(3. november 2003)

Om: Fugledrab på Malta

Hvilke foranstaltninger træffer Kommissionen i lyset af forlydender om omfattende ulovlig jagt og fangst af fugle på Malta for at sikre fuld gennemførelse og håndhævelse af fugledirektivet (79/409/EØF (1)) på de maltesiske øer?

Svar afgivet på Kommissionens vegne af Margot Wallström

(16. december 2003)

Som tiltrædelsesland skal Malta fuldt ud gennemføre og håndhæve »fugledirektivet« 79/409/EØF (2) den 1. maj 2004, dog med undtagelse af den overgangsperiode, der blev indrømmet for at muliggøre indfangning af syv finkearter indtil den 31. december 2008. Kommissionen fortsætter med at overvåge og rapportere om de fremskridt, Malta gør i retning mod at opfylde denne forpligtelse, og den seneste situation blev omtalt i den alsidige tilsynsrapport (Comprehensive Monitoring Report = CMR) fra november 2003.

CMR konkluderede, at Malta delvist opfyldte forpligtelser og krav på naturbevarelsesområdet. Det blev også bemærket, at der var behov for yderligere bestræbelser, for at landet kunne udarbejde fortegnelserne over forslag til naturbeskyttelsesområder og særlige beskyttelsesområder for fugle, herunder gennemførelse af høringsprocessen. Også ihærdige anstrengelser var påkrævet for at sikre en bedre håndhævelse af Maltas forpligtelser, hvad angår fugledirektivet. Det bør være en prioriteret opgave for den maltesiske Ornis-komité at udforme en håndhævelsesstrategi.

Kommissionen vil vedblive med at overvåge situationen i perioden op til tiltrædelsen.

(1) EFT L 103 af 25.4.1979, s. 1.

(2) Rådets direktiv 79/409/EØF af 2. april 1979 om beskyttelse af vilde fugle. EFT L 103 af 25.4.1979.
DA Den Europæiske Unions Tidende CE 78/141

(2004/C 78 E/0145)

SKRIFTLIG FORESPØRGSEL E-2638/03

af Maurizio Turco (NI) til Kommissionen

(2. september 2003)

Om: Eksportrestitutioner for eksport af smør og andre mælkefedtstoffer samt smørbare mælkefedt-produkter (KN-kode 0405) fra medlemsstater til Vatikanstaten i 2001

I sit svar på forespørgsler E-1477/03 og E-1480/03 (1) om eksportrestitutioner for eksport af landbrugsprodukter fra medlemsstater til Vatikanstaten udtalte kommissionsmedlem Fischler den 21. maj 2003, at Kommissionen er i færd med at indhente de oplysninger, der er nødvendige for at besvare spørgsmålene, og at den vil meddele resultatet af sine efterforskninger, så snart det foreligger.

Det fremgår af følgende supplerende oplysninger vedrørende eksport af smør og andre mælkefedtstoffer samt smørbare mælkefedtprodukter (KN-kode 0405), som stammer fra henholdsvis

a) Kommissionens CAT-database (Clearance Audit Trail System), at der i 2001 eksporteredes følgende mængder til Vatikanstaten: — 125 200 kg fra Østrig med en restitution på 211760,72EUR svarende til en støtte på 1,69 EUR/kg — 21 000 kg fra Tyskland med en restitution på 35 700 EUR svarende til en støtte på 1,70EUR/kg

b) OECD's database, at der i 2001 eksporteredes følgende mængder til Vatikanstaten: — 123 400 kg fra Østrig og 21 200 kg fra Tyskland,

c) hvilket betyder — at der i uretmæssig støtte er udbetalt 3 044,48 EUR for 1 800 kg mere, når der sammenlignes med OECD-tallene — at der ikke er anmodet om støtte svarende til 340 EUR for eksport af 200 kg, som kunne have nydt godt af fællesskabsstøtte.

Kan Kommissionen oplyse, hvilke tekniske årsager der ligger bag afkaldet på fællesskabsstøtte?

Er den enig i, at manglerne ved og de stadig tydeligere uoverensstemmelser mellem data fra forskellige institutionelle kilder udgør et alvorligt problem for disses troværdighed og muligvis kunne skyldes svig mod Fællesskabets finanser, eller kan den allerede nu afvise denne mulighed?

(1) EUT C 70 E af 20.3.2004, s. 45.
—

Er det normalt, at et program, som skulle have være afsluttet i 1999, først afsluttes fire år senere, og at den afsluttende rapport stadig et år efter den faktiske afslutning endnu ikke foreligger?
—

Til trods for at man har forpligtet sig til at regulere disse personers stilling, er administrationen af salgsboderne nu overgivet til en privat virksomhed, der agter med et slag at »regulere« disse illegale arbejdere ved at fratage dem deres rettigheder.